***Felhívás***

A Magyar Kárpitművészek Egyesülete – együttműködve a Magyar Művészeti Akadémiával és a Szépművészeti Múzeummal – ***Apokalipszis vagy globális fenntarthatóság*** címmel 2017. április 13. és július 16. között nemzetközi kárpitkiállítást rendez, melyen minden magyar textilművész részt vehet a kiállításra közösen készítendő ***Arany-fal***óriás-falikárpit installáció alkotójaként. A falikárpit nyelvén megszólaló szövött ensemble, bemutatja e műfaj rendkívül változatos és színes arcú jelenkori gazdagságát. Az óriás-falikárpit 20x20 cm-es, tradicionális kárpit-technikával szőtt elemekből épül önálló műalkotássá, melyek gondolatiságukban követik az *Apokalipszis vagy globális fenntarthatóság* tematikát, szövött felületükben pedig megjelenik az aranyfonál. A 4, 4,5 vagy 5-ös felvetés sűrűségű kárpitokat minden résztvevő művész saját műtermében készíti el kiállításra kész állapotba, hátoldalán béléssel, alul-fölül tépőzárral ellátva. A művek beadására a Magyar Kárpitművészek Egyesületének tagsága számára 2016. február 1-én 15 és 18 óra között, külső művészek számára pedig 2016. szeptember 3-án 15 és 18 óra között kerül sor az MKE székhelyén (1117 Budapest, Hamzsabégi út 8). Az MKE tagjai által készített alkotások zsűri nélkül vehetnek részt a közös falikárpit-installációban, külső művészeknél az MKE elnökségéből és a kiállítás kurátorából álló zsűri dönt a részvételről. Az *Arany-fal* óriás-falikárpit installáció minden alkotója szerepel a kiállításra készülő reprezentatív katalógusban.

Balog Edit elnök – Máder Indira alelnök

Magyar Kárpitművészek Egyesülete

Budapest, 2015. november 30.